JAK ANTEK I FRANCEK ZDROWE KROPKI WARZYLI
Jak Ponboczek wyciepnył z Raju Ewy i Adama to sie im oczy otworzyły
Kapli to że sie starzejom i z latami brakuje im siyły.
Już od tamtejszego zarania
Ludzie zaczli rozważowania.
Co by tu zrobić żeby uciyc przed skutkami starości
Czabydzie wymyśleć jaki eliksir młodości.
Rozmańte ludy ,szczepy , plymiona
I uczone kapłany od faraona.
Nad ryceptom młodości sie głowiyli
Ale nic nie wymyślyli.
Próbowali tego też rozmańte krole i cesorze
Wszyjscy doszli do tej iścizny-tu nic nie pomoże.
Próbowały dokozać tego konsztu baby na wsiach i czarownice
Rozmańte zielarki i pustelnice.
Warzyły z zieliny rostomańte teje
Te też ni miały wpływu na ludzkości dzieje.
Tak by to durch zostało do dnia dzisiejszego
Kejby Antek i Francek ni mieli pomysłu nowego.
Miyszkali w Kokoszycach kole Wodzisławia Ślonskigo
Jak jedyn tak i drugi od roboty sie migoł.
Obom sie robić nie chciało
Ale trocha piniyndzy by sie im przidało.
Antek i Francek młode karlusy
We wsi byli znani jako najwiynksze chlebusy.
Robić sie im nie za bardzo chciało
Coż kej im piwo fest szmakowało.
Roz siedzieli w niedziela pod orzechym ,zajś piwo piyli
Nad pustom kapsom deliberowali i wymyślyli.
„Eliksir młodości uwarzymymy
Na tym bez wielkij roboty do piniyndzy przidymy.”
Reszta dnia szukali w starych ksionżkach i na internecie
Serfowali zawziyncie po całym świecie.
Siarońsko sie dokłodali do tej cinżkij roboty
Liczyli za to zebrać wielki żniwo potym.
Wynejdli najzdrowsze zielska i korzynie ze świata całego
Zgodnie postanowiyli – z tego nawarzymy eliksiru odmładzajoncego.
Flot jak u wielkich profesorow
Rycepta była gotowo bez wielkich sporow.
Jechali do miasta po sklepach i aptykach lotali
Aż wszysko co poczebowali dostali.
Imbir ,chiński żyn szyń i pokrziwa
Jakoś trowa co rośnie yno na Malediwach.
Olejek miyntowy
Bo uznali że też je zdrowy.
Trzi miarki szafranu
I dwa korzynie chrzanu.
Sztyry apluzyny
Tytka suchych skorek ze cytryny.
Liter szpyrytusu
Dwie krauzy apfelmusu.
Do jednej baby co zbiyrała i sprzedowała zioła
Zajechali aż pod las na kołach.
Kupiyli dwie tytki gynsipamkow suszonych
I bonclok liści z ostranżlic kiszonych.
Font suszonych tomatow,dwadziścia dwie radiski
To wszysko drobno pokroli i wciepli do miski.
Bez trzi dni pod deklym postawiyli to na słońcu
Aż zaczli warzić „eliksir” w końcu.
Wedle przepisu warzyli jak słońce zaszło i sie zećmiyło
Warzyli cało noc ,skończyli dopiyro jak sie jaśniyło.
Potym cały dziyń spali
A w nocy zajś robiyli dali.
Cedziyli,przelywali,fyrlali całymi godzinami
Ta ciynżko robota wynagrodzali se piwami.
Tak po nocach harowali Antek i Francek -dwie mondre głowy
W końcu w czecio noc nad ranym eliksir był gotowy.
Czabyło teraz szukać jakigo boroka ochotnego
Co by chcioł skosztować tego napitku zdrowego.
Szukali, robiyli reklama i piwo w barze stawiali
Ale wszyjscy od próby rynkami i nogami sie oganiali.
Już se nie wiedzieli rady
I wpadli na pomysł nie od parady.
Poł sznitki chleba w eliksirze zatonkali
Cichcym bez płot do somsiada kokotowi wciepali.
Kokot chlyb zeżroł bardzo zadowolony
Zaroz zaczon lotać jakiś wnerwiony.
Potym zaczon pioć- pioł trzi dni i trzi noce
Choby wstompiyły do niego jaki wielki moce.
Pioł tak cały czas i bez przerwy
Aż somsiadce – Jorgelowej babie nie sczimały nerwy.
Było to na wiosna w marcu
Borok kokot znojd sie w garcu.
Zupa z nigobardzo dobro była była
Jorgelowa rodzina nogle śpiywać sie nauczyła
Nasze heldy jak to widzieli
Co majom robić zaroz wiedzieli.
Krowie od Richusia Zajdla z rana samego
Dali poł pecynka chleba w „eliksirze” zatonkanego.
Krowa jak i kokot z gyszynku sie radowała
Dwa razy jynzykym zawinyła i chlyb zeżrała.
Za dwa dni strciyła mlyko,schudła o połowa
Nie wiedziała co sie stało Hyjdla Zajdlowa.
Przichodziyli oglondać krowa somsiadki i somsiady
Ale żodyn ni mioł na to jakij mondrej rady.
Na trzeci dziyń jak rano Hyjdla wlazła do chlywa to sie chyciyła za głowa
Bo cało lilowo była jeji krowa.
Sierś miała świyconco ganc lilowo
Gynau jak w reklamie–”Milka” gotowo.
Zaroz z tym Richuś do weterynorza zalecioł
Weterynorz też se rady nie wiedzioł.
Do dzisiaj majom Zadjle krowa „Milka” lilowo
Robi u nich jako sztuka pokazowo.
Przichodzom ludzie „Milka” oglondajom
A Zajdle każdy rok na dożinki jom wystawiajom.
Antek i Francek widzieli że „eliksir” dobrze działo
Fest im sie to spodobało.
Zajś naszykowali poł pecynka „kropkami” zaprawionego
Z tym poszli do konia od Alojza -ujca Franckowego.
„Fuks” był niezbyt piykny i mioł z nogami zdrowotne kłopoty
Ale za to był koń dobry i skory do roboty.
Jak kokot i krowa z chleba też sie uradowoł
W jednej chwili go spucowoł.
Za dwa dni schudnył , szłapy sie mu wyprościyły
A grziba i ogon urosły , sztyry razy telki były
Piyknie , gładko wyczosane
Choby brelantinom namazane
Jak jedwob ,złote luki mu sie porobiyły
W chudych gładkich nogach nazot prziszły siyły.
Na trzeci dziyń eliksirowe cudo do końca sie pokozało
Mioł Alojz najpiykniyjszego konia na okolica cało.
„Fuks” się zrobiył taki piykny, gładki z zamtowymi oczami
Wyglondoł rychtyk jak rasowy koń z najlepszymi papiorami.
W środa rano chciała Elska Alojzowa
Jechać kupić zimioki na torg do Pszowa.
Alojz też chcioł jechać, był zaroz gotowy
Ale o zaprzongnyciu „Fuksa” nie było mowy.
Wyrzgoł, rzoł, skokoł jak małupica do gory
Ani rusz nie doł się zaprzongnyć do fory.
Rady żodnej na to nie było
Z tej szwarnoty” Fuksowi „w łebie sie przewrociyło.
Alojz z tego był zły i znerwowany
Za trzi dni „Fuks” był sprzedany.
Teraz „Fuks” zamias orać pole i spełniać swoji obowionski
Jeździ po wystawach jako najpiykniejszy koń ślonski.
Oba gizdy Antek i Francek bardzo z tego zadowolyni
Postanowiyli zrobić jeszcze jedne doświadczyni.
Dali „Misiokowi”, psu od Furgoła konsek wosztu kminkowego
Zocnym „eliksirym” naszprycowanego.
„Misiok „rod że mu sie cojś dobrego trefiyło
Kłapnył pyskym dwa razy ,już wosztu nie było.
Przez trzi dni Misiok nie chcioł żrać nic inkszego
Yno woszt abo jeszcze co lepszego.
Żodyn nie wiedzioł jako sie to stało
Ale wszysko się na nim powyciongało.
Mioł dłogi szłapy ,kark ,pysk i ogona doczekoł sie bardzo dłogigo
Wszysko jak u rasowego charta angelskigo.
Wiyncy nie chcioł być w budzie i placu wachować
Wcis sie Furgołom do chałupy- muszom go ciaćkać i dobrze futrować.
Majom Furgoły psa rasowego i som tymu radzi
Liska cera Furgołowa po wsi sie z nim paradzi.
Teraz stała sie z nij bardzo wielko frela
Pełno synkow ciśnie sie ku nij przi kościele w niedziela.
Już teraz oba rufijoki byli pewni tego
Że nawarrzyli „eliksiru” bardzo dobrego.
Na wieczor naszykowali se po talyrzu wodzionki
Do tej swaczyny dololi se „eliksiru” sztwierć szklonki.
Wczas spać polygali
Ciekawi co bydzie dali.
Dobrze im sie spało
Eliksir w jedna noc zadziałoł.
Rano piyrszy stanył Antek, zaroz zajrzoł do zdżadła
Teraz dopiyro flapa mu opadła.
Włosy mu urosły lukate- frizura mioł światowo
Coż z tego kej była jak u „Milki”-ganc lilowo.
Kichol dłogi jak ogorka i ciyńki do tego
Durch jak u Misioka psa Furgołowego.
Szłapy mioł dłogi i chude,taki same jak u konia
Od jego ujca Alojza Bizonia.
Jak sie ujrzoł chcioł zapłakać- jee biada mi biada
Zamias ślimtać ,mamlok zapioł jak kedyś kokot od somsiada.
Teraz dopiyro na dobre wylynkany
Przed odbiciym w zdżadle-prawie zdżistany.
Wykuplowoł z chałupy; jak umioł tak zawijoł chudymi szłapami
A tak sie śpiychoł, że aż po zadku proł piyntami.
Bo był ogromnie ciekawy
Jako Franckowe majom sie sprawy.
Francek jeszcze społ, pierzinom obgacony
Yno fest dłogi kichol mioł nad przikryciym wystyrczony.
Na zegłowku rozciepane bogate luki lilowe
Durch taki same jak i Antkowe.
Zajrzoł Antek pieruchym pod pierzina Franckowo
I nie wydzierżoł nerwowo.
Jeszcze delsze i chudsze były gyry jego
Tak choby u pajonka haźlowego.
„Stowej Francek źle majom sie sprawy
Oba wyglondomy jak nie z tej ziymi zjawy.”
Zawrzyli sie w waszkuchni siedzieli tam trzi dni bez przerwy
Bo teraz już obom dwom popuściyły nerwy.
Warzyli „antidotum”na swoji kłopoty
Ale darymnie przisporzyli se roboty.
„Antidotum” działać nie chciało
Jak po „eliksirze” wyglondali tak im już zostało.
Nie doczekali się synki wielkich piniyndzy, już w Kokoszycach nie miyszkajom
Za to teraz fajno robota majom.
Jako maszkary niewymiarowe
Robiom teraz jako clowny cyrkowe.
Charakteryzacyje nie poczebujom
I bez tego na arynie wystympujom.
Do dzisiaj całom kupom walom ludziska
Zeby oglondać Antka i Francka te epne zjawiska.
Jak już na poczontku świata było
Tak sie do dzisiaj nic nie zmiyniyło.
Wszysko po starymu zostało
Antkowi i Franckowi też eliksiru uwarzić sie nie udało.
Jak stworzył Ponboczek Ewy i Adama
Tak do dzisiaj natura rzondzi sie sama.
Sprawa kończy sie na tym czy je kery biedny czy bogaty- nic z tym nie zrobiymy
Wszyjscy jak Ponboczek przikozoł sie starzejymy.
Marietta Nikel
pol_Latn szl_Latn szl_Latn pol_Latn szl_Latn pol_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn pol_Latn szl_Latn vec_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn swe_Latn hau_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn pol_Latn pol_Latn vec_Latn pol_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn pol_Latn szl_Latn pol_Latn pol_Latn szl_Latn pol_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn slk_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn pol_Latn hrv_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn mri_Latn